b"\n_START_ARTICLE_\nRoland Barthes\n_START_SECTION_\n\xc5\xbdivot\n_START_PARAGRAPH_\nBarthes je ro\xc4\x91en 12. studenog 1915. u Cherbourgu u Normandiji, sin pomorskog \xc4\x8dasnika Louisa Barthesa stradalog u bitci u Sjevernome moru. Njegova majka, Henriette Barthes, kao i njegova strina i baka brinule su se za njega. Sa jedanaest godina obitelj se seli u Pariz no unato\xc4\x8d tome ranome preseljenju njegovi provincijalni korijeni ostaju veoma jaki sve do kraja njegovog \xc5\xbeivota._NEWLINE_Na pari\xc5\xa1koj Sorbonni koju poha\xc4\x91a od 1935. do 1939. pokazuje se ambicioznim u\xc4\x8denikom. Kakogod, u tom razdoblju tako\xc4\x91er boluje od raznoraznih bolesti, kao i tuberkuloze zbog koje mnogo vremena provodi u izolaciji sanatoriuma. U\xc4\x8destali fizi\xc4\x8dki slomovi mu naru\xc5\xa1avaju akademsku karijeru i polaganje ispita te biva odrije\xc5\xa1en od vojne slu\xc5\xbebe._NEWLINE_Od 1939. do 1948. uglavnom radi na dobivanju diplome iz gramatike i filologije, izdaje svoje prve akademske radove, sudjeluje u medicinskim studijima, ali se i dalje bori sa bole\xc5\xa1\xc4\x87u. Godine 1948. se vra\xc4\x87a isklju\xc4\x8divo akademskome radu te dobiva brojne kratkotrajne poslove na institutima u Francuskoj, Rumunjskoj i Egiptu. Istovremeno pridonosi svojim radovima pari\xc5\xa1kom lijevi\xc4\x8darskom \xc4\x8dasopisu Combat, a isti postepeno izrastaju u cjelovitu knjigu, Le degr\xc3\xa9 z\xc3\xa9ro de l'\xc3\xa9criture (1953). U 1952. pronalazi mjesto na Centre national de la recherche scientifique gdje studira leksikologiju i sociologiju. U nasljednih sedam godina provedenih tamo po\xc4\x8dinje pisati popularni serijal dvomjese\xc4\x8dnih eseja za \xc4\x8dasopis Les Lettres Nouvelles u kojima pobija mitove popularne kulture (kasnije sakupljenih u zbirci Mitologije izdanoj 1957. godine)._NEWLINE_Rane \xc5\xa1ezdesete provodi istra\xc5\xbeivaju\xc4\x87i semiotiku i strukturalizam, te izmjenjivaju\xc4\x87i razne akademske radne pozicije \xc5\xa1irom Francuske i nastavljaju\xc4\x87i proizvoditi dugometra\xc5\xbene studije. Mnogi njegovi radovi kritiziraju postoje\xc4\x87e tradicionalne akademske poglede knji\xc5\xbeevne kritike. Njegove ideje dovode do nesuglasja sa Raymondom Picardom koji napada francuski New Criticism (oznaku koju pogre\xc5\xa1no nadjeva Barthesu) zbog navodnog nedostatka po\xc5\xa1tovanja prema francuskim knji\xc5\xbeevnim korijenima. Barthes pak odgovara u svome djelu Kritika i istina iz 1966. gdje optu\xc5\xbeuje staru bur\xc5\xbeoazijsku kritiku za manjak brige o nijansama i fino\xc4\x87i jezika te o selektivnoj neukosti u kritici opozicijskih teorija i pogleda (kao \xc5\xa1to je na primjer Marksizam)._NEWLINE_Do kasnih \xc5\xa1ezdesetih Barthes uspostavlja poprili\xc4\x8dnu reputaciju. Putuje u SAD i Japan te odr\xc5\xbeava prezentacije. Svoje najpoznatije djelo, esej Smrt autora koje slu\xc5\xbei kao jedan od temeljnih prijelaznih radova u istra\xc5\xbeivanju logike strukturalisti\xc4\x8dke misli pi\xc5\xa1e 1967. godine. Kasnije nastavlja doprinositi zajedno sa Philippeom Sollersom avangardnom knji\xc5\xbeevnom \xc4\x8dasopisu Tel Quel gdje se razvijaju sli\xc4\x8dne ideje onima iz Barthesovih pisanja. 1970. Barthes izdaje kritiku Balzacova djela Sarrasine naziva S/Z. Tijekom sedamdesetih nastavlja graditi knji\xc5\xbeevnu kritiku te razvija pojmove tekstualnosti i pisa\xc4\x8dke neutralnosti. 1971. gostuje kao predava\xc4\x8d na sveu\xc4\x8dili\xc5\xa1tu u Genevi._NEWLINE_Godine 1977. biva odabran za predsjedatelja S\xc3\xa9miologie Litt\xc3\xa9raire na ustanovi Coll\xc3\xa8ge de France u Parizu. Iste godine njegova majka Henriette Barthes sa kojom je \xc5\xbeivio 60 godina umire. Njegovo posljednje veliko djelo Camera Lucida je dijelom esej o prirodi fotografije a dijelom pomirenje sa smr\xc4\x87u njegove majke. _NEWLINE_25. velja\xc4\x8de 1980. Barthesa udara vozilo nakon napu\xc5\xa1tanja zabave koju je odr\xc5\xbeao Fran\xc3\xa7ois Mitterrand. Mjesec dana kasnije umire od povreda."